สภานิติบัญญัติแห่งชาติ พิจารณาร่างพระราชบัญญัติการผังเมือง พ.ศ. ....ในวาระ 2 โดยคณะกรรมาธิการวิสามัญ ตั้งข้อสังเกตถึงการจัดทำผังเมืองจะต้องคำนึงถึงคุณภาพของผังเมือง เพราะคุณภาพของผังเมืองจะมีผลโดยตรงต่อประชาชนในทุกระดับ
การประชุมสภานิติบัญญัติแห่งชาติ หรือ สนช. เป็นพิเศษ วันนี้ (20 ก.พ.62) มีนายพรเพชร วิชิตชลชัย ประธาน สนช. ทำหน้าที่ประธานการประชุม โดยได้พิจารณาร่างพระราชบัญญัติการผังเมือง พ.ศ. .... ซึ่งคณะกรรมาธิการวิสามัญพิจารณาเสร็จแล้ว โดยเป็นการพิจารณาวาระที่ 2 ในมาตรา 22 ต่อเนื่องจากการประชุมเมื่อวันที่ 15 กุมภาพันธ์ที่ผ่านมา ก่อนลงมติในวาระ 3 เพื่อประกาศใช้เป็นกฎหมาย         คณะกรรมาธิการวิสามัญได้ตั้งข้อสังเกตว่า กฎหมายฉบับดังกล่าวกำหนดไว้เฉพาะวิธีการ หน้าที่และอำนาจ รวมทั้งการได้มาของผังเมืองเพียงเท่านั้น โดยไม่ได้กำหนดเรื่องของคุณภาพของผังไว้ ดังนั้นการวางแผนและจัดทำผังในแต่ละระดับ กรมโยธาธิการและผังเมือง องค์กรปกครองส่วนท้องถิ่น ในฐานะผู้วางและจัดทำผังเมืองจะต้องคำนึงถึงคุณภาพของผังเมืองด้วย เพราะคุณภาพของผังเมืองจะมีผลโดยตรงในทุกระดับ ทั้งประชาชน ชุมชน เมือง รวมไปถึงระดับประเทศ ซึ่งคุณภาพของผังเมือง ที่ควรคำนึงถึง เช่น กำหนดการใช้ประโยชน์ที่ดินที่ต้องมีความสัมพันธ์และเอื้อต่อการดำรงชีวิตประจำวันของประชาชนอย่างมีความสุข พร้อมทั้งต้องคาดการณ์ถึงจำนวนความหนาแน่นของประชากรในอนาคต เพื่อใช้เป็นข้อมูลในการกำหนดขนาดของถนน ปริมาณการใช้ไฟฟ้า น้ำประปา รวมทั้งระบบสาธารณูปโภคอื่น ๆ         ขณะเดียวกัน กรมโยธาธิการและผังเมือง ควรกำหนดจำนวนของจังหวัดในผังในระดับภาคให้มีความชัดเจนว่าผังนโยบายระดับภาคแต่ละภาคประกอบด้วยจังหวัดอะไรบ้าง เนื่องจากปัจจุบันยังไม่มีความชัดเจนว่าผังนโยบายระดับภาคแต่ละภาคนั้นประกอบด้วยจังหวัดอะไรบ้าง และตรงตามลักษณะของการแบ่งเขตการปกครองหรือไม่ อีกทั้งควรจะต้องจัดเก็บข้อมูลของผังแต่ละภาคด้วย เช่น ประวัติ จำนวนประชากร อาชีพหลัก ลักษณะภูมิประเทศ ทรัพยากรธรรมชาติและสิ่งแวดล้อม การตั้งถิ่นฐาน การคมนาคม รวมไปถึงสภาพทางเศรษฐกิจ เพื่อจะได้ใช้เป็นข้อมูลพื้นฐานในการแก้ไขเปลี่ยนแปลงผังนโยบายระดับภาคได้